'Vrou moet nooit weer met kinders werk nie' | Maroela Media
Maroela Media het vroeër berig 'n herrie woed op sosiale media nadat verskeie video's aan die lig gekom het waarin 'n werknemer van 'n kleuterskool in Carletonville aan die Wes-Rand 'n kind by dié skool aanrand. 'n Video wat teen Donderdagmiddag op talle sosialemediaplatforms gedeel is, wys hoe dié vrou 'n dogtertjie herhaaldelik oor haar kop en op die boude slaan. Die dogtertjie het vermoedelik op 'n plastiekstoeltjie en -tafeltjie opgegooi waarna die vrou haar dwing om dit skoon te maak en haar dan herhaaldelik bydam.
Zoleka Capa, voorsitter van die komitee, het in 'n verklaring gesê indien die vrou skuldig bevind word, moet haar besonderhede op die Nasionale Kinderbeskermingsregister geplaas word sodat sy nooit weer met kinders kan werk nie.
Die Nasionale Kinderbeskermingsregister is 'n verslag met alle klagtes van die mishandeling of doelbewuste verwaarlosing van kinders. Die inligting van alle persone wat skuldig bevind word op alle aanklagte wat met die mishandeling of doelbewuste verwaarlosing van kinders verband hou en alle bevindings van 'n kinderhof dat 'n kind versorging en beskerming benodig weens mishandeling of verwaarlosing, word ook in die register gepubliseer.
"Die komitee bedank wetstoepassers dat die oortreders so vinnig aangekeer is ná die saak onder hul aandag gebring is," het Capa bygevoeg. "Die komitee doen 'n beroep op die regering om met die wetstoepassingsagentskappe saam te werk om alle fasiliteite te monitor waar kinders versorg word, om seker te maak dat mishandeling nie by dié fasiliteite plaasvind nie en dat kinderbeskerming geprioritiseer word."
Die komitee het ook lede van die publiek geloof wat die mishandeling aan die lig gebring het en die saak vinnig by owerhede aangemeld het.
Maroela Media het die video uit verskeie oorde ontvang waarop lesers ontstoke gereageer het. Luidens mediaberigte is daar nóg twee video's wat die ronde doen van die vrou waarin sy kinders hardhandig hanteer.
Nandi Mayathula-Khoza, die Gautengse LUR vir maatskaplike ontwikkeling, het Vrydag gesê die besluit is geneem om die Ninnie's Neurons-kleuterskool te sluit nadat die skoolhoof tydens haar besoek bevestig het dat dié skool sedert 2016 nie by die departement geregistreer is nie. Volgens die LUR was die kleuterskool aanvanklik by die departement geregistreer, maar dié registrasie is egter nie hernu nadat dit aan die einde van 2015 verval het nie.
"Die skoolhoof het ook nog nie bevestig of die onderwyseres in die video wel gekwalifiseer is vir haar pos as versorger en juffrou nie. Ons weet nie eers of sy gekwalifiseer is om met kinders te werk nie," het Mayathula-Khoza bygevoeg.
Die vrou (40) is sedertdien in hegtenis geneem. Sy het op 28 Maart vlugtig in 'n hof in Carletonville verskyn op aanklagte van die aanranding van 'n minderjarige waarna sy op borgtog vrygelaat is. Sy sal weer op 7 Mei in die hof verskyn.
Kom ek vra net so, met begrip vir die berig, wat laat mens kwalifiseer om met kinders te werk? Die oomblik dat jy ma of pa geraak het? En raak mens later van daardie deernis en sagte gevoel vir die klientjie ontslae?
Ja swaer…dis 'n erge straf! Shame, siestog ahhhw… Waar gaan die elendeling dan nou weer 'n ou werkie kry! Daar is net en pad vir die verskoning van 'n mens:TRONK TOE VIR DIE RES VAN JOU MISLIKE LEWE!
Kinderbeskermingsregister?? Wow, hoe wonderlike klomp bog. Naby ons hou 'n onderwyser skool wat 5 jaar in die tronk was vir molestering van seuns. Hy is nooit deur SACE geskors nie en hy hou al lankal weer skool. Volgens almal is hy nou gerahabiliteer. Maar 'n mens laat tog nie 'n gerehabiliteerde alkoholis in 'n kroeg werk nie? SACE (South African Council for Educators) het destyds vir die speurder gesê dat hulle nie sommer iemand skors nie, hulle moet eers hulle eie ondersoek doen. Eie ondersoek, nadat die regter na 'n twee jaar lange hofsaak besluir het hy is skuldig. In… Lees meer »
En di een wat video gemaak het, Wat gebeur met di persoon? Hoe in di lewe kan Jy staan en toe Kyk hoe di kind aangerand word. Ek kon di video glad ni klaar Kyk so erg was dit gewees. Hoekom het di persoon ni di aanranding gestop ni. Hoe de hel kan Jy toe Kyk???????????
Miskien moet sy 'n "pat on the back" kry want sy het die bewyse gekry wat nodig was om die gemors weg te kry by kinders. Sy kon net stil gebly het en weggeloop het… sy het guts gehad om dit af te neem want miskien sou die excuse van a mens haar ook aanrand!?